**Házi szennyvízbeemelő beépítése**

***Tájékoztató a terv szerint csak házi beemelővel ellátható ingatlanok (mélyebben fekvő lakások) tulajdonosainak részére***

**A kivitelező feladatai**

A komplett házi beemelő aknát (szerelvényekkel és a szivattyúval együtt) a kivitelező építi be az ingatlantulajdonos által kért, a kivitelezővel egyeztetett helyre. A tulajdonos a beépítés helyét tartalmazó - a kivitelező által elkészített - vázrajzon aláírásával igazolja, hogy az ingatlan határán belül az egyeztetett helyre (az üzemeltető által hozzáférhető helyen, lehetőség szerint gépjárművel megközelíthetően) épül az átemelő akna. Ezen aláírás nélkül nem kezdhet munkát a telken belül a kivitelező. Az aláírt telepítési vázlat szerint beépített akna esetleges későbbi áthelyezésének minden költsége a tulajdonost terheli.

A házi beemelő és a közterületi csatorna közötti szennyvíz-nyomóvezeték „kulcsrakész” megépítése, a nyomvonal eredeti állapotnak megfelelő helyreállítása szintén a kivitelező feladata.

A szivattyú villamos kapcsolószekrényét és a vezérlést biztosító szekrény szakszerű felszerelését, valamint a szivattyú villamos bekötését ugyancsak a kivitelező végzi. A kivitelező munkavégzésének határa az ingatlan tulajdonosa által az átemelőhöz közeli helyen (2-5 méter) biztosított villamos csatlakozási pont (három szabad ér). Ez egyben a felelőségi határ is.

A lakosság részére át kell adni a házi csatorna csatlakoztatásához szükséges gumigyűrűt, amely az akna tartozéka.

Az elkészült beemelő akna üzembe helyezéséhez szükséges dokumentumokat - érintésvédelmi jegyzőkönyv, gépkönyv, kivitelezői és szabványossági nyilatkozat, forgatási próba jegyzőkönyv, stb. - a műszaki ellenőr a kivitelezőtől a helyszínen veszi át.

**Az ingatlan tulajdonosának feladatai**

A kivitelező az ingatlan belső villamos rendszeréhez nem nyúlhat, azon átalakításokat nem végezhet, ezért a fő- vagy melléképület külső falán a villamos csatlakozási pontot a tulajdonosnak (az épület használójának) kell biztosítania.

A szivattyú biztonságos működése érdekében szükséges (1,5 kW-os szivattyú esetén 1 fázisú, 25 A-os „C” típusú biztosíték, 1,0 kW-os vagy kisebb szivattyú esetén 1 fázisú, 16 A-os „C” típusú) biztosíték felszereltetése (cseréje) az ingatlantulajdonos feladata. A szivattyú teljesítmény paramétereit a kivitelező adja majd meg az építés fázisában az ingatlan tulajdonosa részére. A csatlakozási helyig kiépítendő három eres, erenként 2,5 mm2 keresztmetszetű, kettős-szigetelésű rézvezeték kiépíttetése szintén az ingatlantulajdonos feladata.

Szükség esetén a biztosíték cseréjét csak az áramszolgáltató, a csatlakozóhely kiépítését csak villamossági szakember (érintésvédelmi jegyzőkönyv készüljön!) végezheti el a tulajdonos megbízásából!

A házi szennyvízelvezető csatorna bekötését a házi beemelő aknába a tulajdonosnak kell elkészítenie. Az átemelő aknafalának átfúrásához pisztolyfúróba fogatható, gyárilag erre a célra készíttetett korona-fúró használata javasolt. A csatlakoztatást az átemelőhöz a kivitelezőtől kapott NÁ 100 PVC vezeték vízzáró átvezetését biztosító gumigyűrű szakszerű behelyezésével kell elvégezni. Vigyázat! „Barkácsolt” megoldással nem alakítható ki vízzáró csatlakozás, és fennáll a veszély az átemelő akna falának tönkretételére is. A felelősség a tulajdonosé!

A csatlakoztatást csak a csatornahálózat üzembe helyezését követően, az önkormányzat engedélyével lehet elvégezni! Erről a Polgármesteri Hivatal a rendszer próbaüzemének megkezdésekor fogja a lakosságot kiértesíteni.

A megvalósult létesítmény vagyonvédelme az ingatlan tulajdonosának feladata. Ebbe a körbe tartozik, hogy a létesítmény szándékos megrongálásából fakadó kárt szintén a tulajdonos viseli. A jogok és kötelezettségek az üzemeltetővel megkötendő szolgáltatási szerződésben kerülnek pontosan meghatározásra. A rendeltetésszerű használatból származó meghibásodás javítási költsége az üzemelés során nem terheli a tulajdonost.

Megjegyzés: A magántulajdon védelme miatt a lakóingatlan határán belül kiviteli munkák csak a tulajdonos hozzájárulásával, engedélyével végezhetők. Amennyiben a tulajdonos ettől elzárkózik, úgy a házi beemelőt a kivitelező nem építi be, és a közterületen - a telekhatár előtti 1 méterig megépített nyomóvezetékkel, azt ledugózva – teljesíti feladatát a vállalkozó.